夏日集葆真池上以綠陰生晝靜賦詩得靜字
作者：陳與義
朝代：宋

paragraphs: 清池不受暑，幽討起予病。
長安車轍邊，有此荷萬柄。
是身雖可懶，共寄無盡興。
魚遊水底凉，鳥宿林間靜。
談餘日亭午，樹影一時正。
清風不負客，意重百金贈。
聊將兩鬢蓬，起照千丈鏡。
微波喜摇人，小立待其定。
梁王今何許，柳色幾衰盛。
人生行樂耳，詩律已其剩。
邂逅一樽酒，它年五君詠。
重期踏月來，夜半嘯煙艇。